****Slovenska karitas, Kristanova ulica 1, 1000 Ljubljana
tel: 01/300 59 60, e-pošta: info@karitas.si

Ljubljana, 24. 04. 2025

Zadeva št.: M-134MK

Sporočilo za javnost
***Začetek dobrodelne akcije POMAGAJMO PREŽIVETI IN ŽIVETI 2025***

**Slovenska karitas je začela vseslovensko dobrodelno akcijo "Pomagajmo preživeti in živeti", ki je namenjena pomoči ljudem z nizkimi prihodki, starejšim ter vključevanju trajno nezaposljivih v Sloveniji. Razmere, ki prepričajo ljudi, da pridejo po hrano in s prošnjo za plačilo položnic na Karitas, resno vplivajo na njihovo življenje in dostojanstvo. Lani je več kot 17.900 starejših in 8.600 posameznikov v aktivni dobi prejelo materialno pomoč in pomoč pri plačilu položnic stroškov za kurjavo in elektriko. V pomoč vključujemo tudi program socialnega vključevanja za trajno brezposelne. Revščina ostaja velik izziv, ki mnogim preprečuje dostojno življenje.**

V lanskoletni akciji se je v dobrodelni akciji Pomagajmo preživeti in živeti zbralo **273.364,07 EUR** za pomoč v obliki hrane, higienskih pripomočkov in plačila nujnih položnic. Del sredstev smo namenili za programe **socialnega vključevanja**, kot so učenje spretnosti, prilagojeno delo, prostovoljstvo in svetovanje. Tudi letos želi Karitas glede na potrebe učinkovito pomagati **še obsežneje**.

Zavedamo se, da se v današnjih razmerah številni **zaposleni** v Sloveniji, kljub temu da opravljajo redno delo, vsak mesec znova soočajo z izzivi preživetja. Mnogi delajo za minimalno plačo ali nekoliko nad njo, vendar zaradi vse višjih življenjskih stroškov pogosto ne zadošča niti za osnovne potrebe. Delavci v nizko plačanih sektorjih so pogosto zaposleni za določen čas, kar dodatno zmanjšuje njihovo socialno in finančno varnost. Veliko ljudi si zaradi nizkih prihodkov ne more privoščiti večjih nakupov, nujne obnove doma. Pomoč Karitas omogoča številnim posameznikom možnost preživetja ne le brezposelnih, ampak tudi zaposlenih. Med tistimi, ki prosijo za pomoč, je več kot 8.600 oseb v delovno aktivni dobi, od katerih so mnogi v negotovih zaposlitvah, nekateri pa invalidsko upokojeni ali dolgotrajno brezposelni.

Med številnimi ljudmi, ki živijo z dohodki, nižjimi od praga tveganja revščine, so največja skupina, **upokojenci**. Najtežje je za tiste, ki živijo sami. Tako je lani materialno pomoč in pomoč pri plačilu najnujnejših položnic na Karitas prejelo več kot **17.900 starejših**. Njihova težava je tudi velika osamljenost. Prostovoljci so do starejših pozorni tudi s pogovorom in obiski, tako da začutijo, da je nekomu mar zanje in da jim je nekdo pripravljen pomagati ne le z materialom, pač pa tudi s pozornostjo in podarjenim časom.

Del zbranih sredstev v akciji Pomagajmo preživeti in živeti zadnja leta s posebno pozornostjo namenjamo **spremljanju oseb, ki so zaradi specifičnih stisk, dolgotrajne brezposelnosti**, težav v duševnem zdravju, osamljenosti itd. izključeni iz skupnosti in potrebujejo psihosocialno svetovanje in aktivnosti za vključevanje na trg dela. V lanskem letu je več kot 5.000 oseb bilo deležnih trajnejšega spremljanja, socialnega vključevanja v skupnost z vodeno delovno okupacijo in psihosocialnim svetovanjem. 170 prejemnikov pomoči je vključenih v prostovoljstvo, na osnovi katerega prejemajo dodatek za delovno aktivnost. Vsako leto je na Karitas več kot 25 oseb vključenih preko javnih del. Omogočamo tudi družbeno koristno delo.

Težave ljudi z nizkimi prihodki so le redko omejene zgolj na materialno stisko. Revščina je velik dejavnik tveganja za številne bolezni, težave v duševnem zdravju in težave v medosebnih odnosih. Zato materialna pomoč ni edina oblika pomoči, ki jo nudimo. Zadnjih 5 let razvijamo psihosocialno svetovanje na daljavo in želimo omogočiti vsem, ki sicer ne bi z(mogli) na svetovalni pogovor, da dobijo to priložnost. Vsi, ki prihajajo po materialno pomoč, imajo tudi možnost, da se naročijo na brezplačni svetovalni pogovor izven svojega kraja. To je za ljudi zaradi občutka sramu in stigme veliko lažje. Na pogovoru s strokovno delavko skupaj prepoznavajo problem in se pogovorijo o možnih rešitvah. Včasih je dovolj en pogovor, včasih daljše spremljanje, v nekaterih primerih psihoterapevtska pomoč. Priložnost, da se lahko zaupajo nekomu in v pogovoru z njim odkrivajo svoje lastne moči in kompetence, daje našim programom celovitost. Psihosocialno svetovanje je za večino prav tako pomembno kot paket s hrano ali denar za plačilo položnic. Pomaga najti moč in smisel, prinaša ideje, kaj je v danih okoliščinah možno storiti in krepi pogum, da človek lahko stori prvi korak v smer rešitve. Vstopna točka je spletna stran <https://www.karitas.si/esos>, kjer sta test tveganja za najpogostejše socialne stiske in obrazec na naročanje na informativni pogovor.

V kolikor se znajdete v stiski, ne odlašajte. Pravočasno poiščite pomoč. Včasih že s pogovorom sami najdete rešitev.

Dodatne informacije: Mojca.Kepic@karitas.si, tel. 031/228 726.

Vabilo k solidarnosti:

Tudi letos vabimo k solidarnosti in sodelovanju v dobrodelni akciji Pomagajmo preživeti in živeti. Vsi, ki bi želeli sodelovati, lahko sredstva nakažete na:
**Slovenska karitas, Kristanova ulica 1, 1000 Ljubljana, TRR: SI56 0214 0001 5556 761,
Namen: Pomagajmo preživeti in živeti, sklic: SI00 930.**

Zgibanka s položnico in elektronske oblike darovanja so na voljo na spletni strani <https://www.karitas.si/pomagajmo-preziveti> in v Tedniku Družina.

Peter Tomažič
generalni tajnik Slovenske karitas